PATVIRTINTA

Molėtų rajono savivaldybės tarybos

2020 m. liepos d. sprendimu Nr. B1-

**molėtų RAJONO SAVIVALDYBĖS LĖŠŲ, REIKALINGŲ ŽELDYNŲ IR ŽELDINIŲ APSAUGAI, TVARKYMUI, ŽELDYNŲ KŪRIMUI IR NAUJŲ ŽELDINIŲ VEISIMUI, SKYRIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės lėšų, reikalingų želdynų ir želdinių apsaugai, tvarkymui, želdynų kūrimui ir naujų želdinių veisimui, skyrimo tvarkos aprašas (toliau – Tvarkos aprašas) reglamentuoja Molėtų rajono savivaldybės (toliau – Savivaldybė) teritorijoje esančioje valstybinėje ir savivaldybei priskirtoje žemėje želdynų ir želdinių apsaugai, tvarkymui, želdynų kūrimui ir naujų želdinių veisimui reikalingų lėšų skyrimo tvarką.

2. Vartojamos sąvokos atitinka Lietuvos Respublikos želdynų įstatyme vartojamas sąvokas.

3. Lėšos želdynų ir želdinių apsaugai, tvarkymui, želdynų kūrimui ir naujų želdinių veisimui skiriamos iš Molėtų rajono savivaldybės biudžeto ir kitų finansavimo šaltinių.

**II SKYRIUS**

**FINANSAVIMO OBJEKTAI**

4. Želdynų ir želdinių apsaugos, tvarkymo, būklės stebėsenos, želdynų kūrimo, želdinių veisimo inventorizacijos priemonės:

4.1. naujų želdinių (pvz.: medžių, krūmų, krūmokšnių sodinukai, gėlių sėklos ir pan.) įsigijimas ir veisimas (pvz.: vejų ir gėlynų sodinimas, įrengimas ir pan.);

4.2. želdynų kūrimo, tvarkymo ir pertvarkymo projektų rengimas;

4.3. želdynų kūrimas, tvarkymas, pertvarkymas, inventorizavimas ir informacinių ženklų įrengimas;

4.4. atskirojo želdyno, norint jį įrašyti į nekilnojamojo turto kadastrą ir registrą, įteisinimo darbai;

4.5. želdynų ir želdinių tvarkymo ir inventorizavimo įrangos pirkimas;

4.6. želdinių sanitarinės būklės gerinimo darbai (pvz.: mokslininkų rekomendacijų parengimas, jų įgyvendinimui reikalingų medžiagų pirkimas ir panaudojimas rekomendacijose nurodytoms priemonėms įgyvendinti);

4.7. pavojų keliančių ir sergančių medžių šalinimo darbai (pvz.: medžių nukirtimas, kelmų šalinimas ar žeminimas iki žemės paviršiaus, žemės paviršiaus (šaligatvio dangos) sutvarkymas išrovus kelmą ir pan.);

4.8. medžių ir krūmų genėjimo, medžių gyvybingumo palaikymo ir šakų smulkinimo darbai;

4.9. želdynų ir želdinių būklės stebėsenos programos įgyvendinimo priemonės, jų vykdymui reikalingų medžiagų ir įrangos pirkimas;

4.10. savivaldybės želdynų ir želdinių tvarkymo, želdynų kūrimo, želdinių veisimo programos parengimas;

4.11. želdynų ir želdinių apsaugos taisyklių rengimas;

4.12. savivaldybės darbuotojų, atsakingų už želdynų ir želdinių apsaugą, priežiūrą ir tvarkymą, mokymas ir (ar) kvalifikacijos kėlimas;

4.13. dokumentacijos, reikalingos išvardintoms priemonėms įgyvendinti, rengimas.

**III SKYRIUS**

**FINANSAVIMO ŠALTINIAI, LĖŠŲ SKYRIMAS**

5. Želdynų ir želdinių, esančių valstybinėje ir savivaldybei priskirtoje žemėje, apsaugos, tvarkymo, želdynų įkūrimo ir želdinių veisimo darbai finansuojami iš:

5.1. savivaldybės aplinkos apsaugos rėmimo specialiosios programos lėšų;

5.2. savivaldybės biudžeto lėšų;

5.3. valstybės biudžeto lėšų;

5.4. Europos Sąjungos struktūrinių fondų lėšų.

6. Lėšos iš Tvarkos aprašo 5.1 papunktyje numatyto finansavimo šaltinio skiriamos kasmet sudarant Molėtų rajono savivaldybės aplinkos apsaugos rėmimo specialiosios programos priemonių planą, atsižvelgiant į metų eigoje gautus fizinių ir juridinių asmenų prašymus. Priemonių planą tvirtina savivaldybės taryba.

7. Lėšos iš Tvarkos aprašo 5.2 papunktyje numatyto finansavimo šaltinio skiriamos kasmet, sudarant ir savivaldybės tarybai tvirtinant Molėtų rajono savivaldybės biudžetą, atsižvelgiant į Molėtų rajono seniūnijų ir Molėtų miesto viešųjų erdvių užimamus plotus.

8. Lėšos iš Tvarkos aprašo 5.3 – 5.4 papunktyje nurodytų finansavimo šaltinių naudojamos pagal lėšas skyrusių institucijų finansavimo sąlygų aprašus.

9. Lėšos, numatytos Tvarkos aprašo 5 punkte, planuojamos vadovaujantis savivaldybės teritorijos ar jos dalių bendraisiais, detaliaisiais planais, želdynų tvarkymo ir kūrimo projektais, kitais dokumentais, atsižvelgiant į savivaldybės tvarkomų objektų prioritetus ir naudojamos Lietuvos Respublikos teisės aktuose numatyta tvarka.

**IV SKYRIUS**

**ATSAKOMYBĖ IR KONTROLĖ**

10. Už lėšų naudojimą pagal paskirtį želdynų ir želdinių apsaugai, tvarkymui, želdinių kūrimui ir naujų želdinių veisimui yra atsakingi priemonių plano vykdytojai.

11. Priemonių plano vykdytojai apie nepanaudotas želdynų ir želdinių apsaugai, tvarkymui ir želdynų kūrimui bei želdinių veisimui skirtas lėšas privalo informuoti savivaldybės administraciją ne vėliau kaip iki einamųjų metų lapkričio 1 d. Nepanaudoti lėšų likučiai, esant poreikiui, tarybos sprendimu gali būti perskirstyti kitiems priemonių plano vykdytojams.

12. Draudžiama šias lėšas naudoti kitai paskirčiai.

13. Lėšų, reikalingų želdynų ir želdinių apsaugai, tvarkymui, želdinių kūrimui ir naujų želdinių veisimui, skyrimą ir panaudojimą kontroliuoja Molėtų rajono savivaldybės administracijos Centralizuotas vidaus audito skyrius, savivaldybės Kontrolės ir audito tarnyba, kitos kontroliuojančios institucijos.

14. Už šio Tvarkos aprašo nuostatų nesilaikymą juridiniai ir fiziniai asmenys (želdinių tvarkytojai) atsako Lietuvos Respublikos įstatymų nustatyta tvarka.

**V SKYRIUS**

**BAIGIAMOSIOS NUOSTATOS**

15. Kilę ginčai sprendžiami Lietuvos Respublikos teisės aktų nustatyta tvarka.

16. Tvarkos aprašas gali būti keičiamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_